**SZMSZ 1. számú melléklete**

**MÓRÁGY KÖZSÉG ÖNKORMÁNYZATA**

**FALUGONDNOKI SZOLGÁLATÁNAK**

**GÉPJÁRMŰ ÜZEMELTETÉSI SZABÁLYZATA**

**A szabályzat a Mórágy Község Önkormányzatának tulajdonában lévő FIAT DOBLO személyautó és a FORD típusú 9 személyes gépjármű használatával kapcsolatos szabályokat rögzíti**

**I.**

**A GÉPJÁRMŰHASZNÁLATTAL KAPCSOLATOS ÁLTALÁNOS SZABÁLYOK**

1. A szabályzat hatálya kiterjed a Mórágy Község Önkormányzatának tulajdonában lévő, a falugondnoki szolgáltatás körébe tartozó alapellátási és egyéb szolgáltatási feladatok ellátása érdekében használt gépjárműre, vezetőjére, valamint az üzemeltetésében résztvevő, azt irányító és ellenőrző személyekre.

2. Mórágy Község Önkormányzata falugondnoki feladatainak ellátása érdekében az alábbi gépjárművet üzemelteti:

1. **Gépkocsi típusa: FIAT DOBLO személyautó**

**Forgalmi rendszáma: SRU 226**

**Hengerűrtartalom: 1368 cm3**

**Üzemanyag fajtája: benzin**

1. **Gépkocsi típusa FORD Tranzit 9 személyes kisbusz**

**Forgalmi rendszáma: NHT 408**

**Hengerűrtartalom: 2198 cm3**

**Üzemanyag fajtája: dízel**

3. A menetleveleket (1. sz. melléklet) naponta kell kiállítani, melyen a gépjármű vezetője feljegyzi a megtett utat, az indulás és érkezés időpontját. A menetlevélen feljegyzett adatokat a gépjárművezető aláírásával igazolja. A gépjárművezetője havi kimutatást készít a gépkocsi futásról (2. sz. melléklet). A menetleveleken javítást csak áthúzással, valamint a javítást végző aláírásával lehet végrehajtani. Az üzemanyag elszámoláshoz a menetleveleket, a tárgyhót követő hónap 15. napjáig le kell adni a gazdálkodási előadó részére. A menetlevelek vezetését, valamint azok adatait a gazdálkodási előadó köteles szúrópróbaszerűen ellenőrizni. Az ellenőrzés megtörténtét a menetlevélen fel kell jegyezni. A menetlevél szigorú számadásúnak minősül, azt eseményszerűen kell vezetni. A felhasznált vagy rontott okmányokat sorszám szerint, hiánytalanul a bizonylatokra vonatkozó szabályok szerint kell megőrizni. A menetlevelek megőrzéséért a gazdálkodási előadó felelős.

4.A gépjárművek üzemeltetése, használata során bekövetkezett, anyagi kárt okozó eseményekről jegyzőkönyvet kell készíteni. A jegyzőkönyv elkészítéséért a gazdálkodási előadó felelős. A jegyzőkönyvben foglaltak alapján a munkáltató dönt a kártérítés mértékéről. A gépkocsi feltörést, külső rongálást, egyéb nem közlekedési eseményből adódó idegen károkozást először a helyileg illetékes rendőrhatóságnak kell bejelenteni. Ha személyi sérülést okozó baleset történik, értesíteni kell az illetékes Rendőrkapitányságot, biztosítani kell a helyszínt, valamint végre kell hajtani az elsősegélynyújtást. A gépkocsivezető haladéktalanul tájékoztatni köteles a polgármestert vagy a jegyzőt. Amennyiben a gépkocsi üzemképtelenné válik, bevontatásáról vagy beszállításáról lehetőség szerint minél előbb – maximum 24 órán belül - gondoskodni kell. A gépjármű őrizetlenül nem hagyható.

**II.**

**A GÉPJÁRMŰ ÜZEMELTETÉSE**

1. A gépkocsi jogszerű, rendeltetésszerű, hatékony és gazdaságos üzemeltetéséért a polgármester felelős.

2. A gépjárművek üzem-, forgalombiztonsági és környezetvédelmi követelményeknek megfelelő műszaki állapotáról a falugondnok köteles gondoskodni.

3. A gépjármű vezetésére jogosultak: a falugondnok, illetve a falugondnok távolléte alatt (szabadság, betegszabadság) helyettesítésével, a falugondnoki feladatok ellátásával van megbízott személy.

4. Indulás előtt a gépjárművek biztonsági berendezésének műszaki állapotáról és működéséről a gépjármű vezetőjének minden esetben meg kell győződnie. Ellenőriznie kell továbbá az okmányok, valamint a gépjármű tartozékainak meglétét és a KRESZ előírásainak való megfelelését.

5. A gépjármű vezetőjének a gépjármű használata közben figyelemmel kell kísérnie a gépjármű biztonsági berendezéseinek, valamint a gépjármű rendeltetésszerű, zavartalan működését.

6. A kilométer számláló meghibásodása esetén a meghibásodás helyét (település, országúti távolságot jelző km. tábla) a menetlevélre fel kell jegyezni.

7. A gépjárművezető kötelessége a gépjármű tisztántartása, kisebb hibák (biztosíték, égőcsere stb.) elhárítása, az általa nem javítható hiba esetén szervizbe történő juttatása. Az észlelt, de nem javított hibát a menetlevélen fel kell tüntetni.

8. Az utazás ideje alatt a gépkocsi vezetője köteles a gépkocsi okmányait magánál tartani és közúti ellenőrzés alkalmával a használat jogosságát igazolni. Az út befejeztével a gépkocsit a 7164 Bátaapáti, Fő utca 2. szám alatti vagyonvédelmi rendszerrel ellátott garázsban kell tárolni.

**III.**

**ÜZEMANYAG-FELHASZNÁLÁS, ELSZÁMOLÁS**

A gépjárművek üzemanyag fogyasztási normáinak, valamint az üzemanyag felhasználás ellenértékének (a továbbiakban: üzemanyagköltség) meghatározása a következők szerint történik:

1. Az üzemi használatú, valamint személyi használatú személygépkocsik **üzemanyag fogyasztási normáját** a közúti gépjárművek, az egyes mezőgazdasági, erdészeti és halászati erőgépek üzemanyag- és kenőanyag fogyasztásának igazolás nélkül elszámolható mértékéről szóló 60/1992. (IV.1.) Korm. rendelet (a továbbiakban: Korm. rendelet) 2. § (1) bekezdés a) pontja alapján meghatározott - korrekciós tényezőkkel módosított - alapnorma, vagy a 4. §-ban meghatározott alapnorma-átalány alapján kell elszámolni.

A jogszabály lehetővé teszi alapnorma-átalány használatát, melynek mértéke a beépített motor hengerűrtartalma szerint:

gázolaj esetén:

1500 cm3-ig 5,7 liter/100 kilométer

1501-2000 cm3-ig 6,7 liter/100 kilométer

**2001-3000 cm3-ig 7,6 liter/100 kilométer**

3001 cm3 felett 9,5 liter/100 kilométer

benzin esetén : 1000 cm3-ig 7,6 liter/100 kilométer

**1001-1500 cm3-ig 8,6 liter/100 kilométer**

1500-2000 cm3-ig 9,5 liter/100 kilométer

2100-3000 cm3-ig 11,4 liter/100 kilométer

3001 cm3 felett 13,3liter/100 kilométer

A gépjármű kenőanyag-felhasználása - az olajcseréhez meghatározott mennyiségen felül – a fent meghatározott üzemanyag-fogyasztási norma 7 ezrelékének megfelelő mennyiség.

2. Az üzemanyag költség ellenértékét a fogyasztási norma és a meghatározott minőségű üzemanyag, az elszámolási időszakra vonatkozó NAV által közzétett árának a szorzata adja. Az üzemanyag fogyasztási normának a Korm. rendelet 4. §-a szerinti elszámolása esetén külön pótlék nem számolható el.

3. Az üzemanyag fogyasztási normának a Korm. rendelet 2. § (1) bekezdés a) pontja szerinti elszámolása esetén a gépjárművezetők kötelesek a menetlevél nyomtatványon feltüntetni a korrekciós tényezők alapjául szolgáló adatokat, információkat. A Korm. rendelet 2. számú melléklete alapján számított korrekciós tényezők, szorzók:

* 3.c. pont szerint lakott területen belüli forgalom esetében a lakott területet jelző táblák közötti területre alkalmazható. Értéke egyéb városokban 15%.
* 5. pont szerint téli üzemeltetés esetén (december 1-je és március 1-je közötti időszak) 3 % korrekciós tényező alkalmazható.
* 5/A. pont szerint légkondicionáló berendezéssel felszerelt gépkocsi május 1-je és szeptember 1-je közötti üzemeltetési időszakában alkalmazható. Értéke 5%.

4. A gépjárművek tankolását a falugondnok végzi. A gazdálkodási előadónak a tárgyhót követő 15. napjáig el kell készíteni az üzemanyag elszámolást (3. sz. melléklet) a menetlevelek és az üzemanyagszámlák alapján. Üzemanyag költség csak a Mórágy Község Önkormányzata (7165 Mórágy, Alkotmány utca 3.) nevére szóló számla alapján számolható el.

5. Az üzem- és kenőanyag felhasználás keretében előforduló rendellenességet a járművezetőnek fel nem róható túlfogyasztást, vagy hiányt a munkáltatónak haladéktanul jelezni kell. Ezzel egyidejűleg a tényt a menetlevélen is jelezni kell. A jelentős mértékű túlfogyasztás (hiány) következményeiről (10% felett) a munkáltató dönt. Nem kellően indokolható, a járművezetőnek felróható költséget az anyagi felelőssége keretei között a falugondnokkal a munkáltató megtéríttetheti. Üzemanyag megtakarítást az Önkormányzat nem fizet.

Jelen szabályzat mellékletét képezik:

1.sz. melléklet: Személygépkocsi menetlevél minta

2.sz mellékelt: Havi km összesítő minta

3.sz. melléklet: Üzemanyag elszámolás minta

A gépjármű üzemeltetési szabályzat 2022. január 1-től lép hatályba.

Mórágy, 2021. december 15.

Glöckner Henrik polgármester

**Megismerési záradék:**

Alulírott kijelentem, hogy a Gépjármű üzemeltetési szabályzatban foglaltakat megismertem, az abban rögzítetteket magamra nézve kötelező érvényűnek fogadom el.

Mórágy, 2022. február 4.

gazdálkodási előadó falugondnok